Аԥсны Аҳәынҭстандарт: акриптофермақәа еиҳа имаҷны иааҳарԥшуа ҳалагеит
© Sputnik / Томас ТхайцукМайнинг
© Sputnik / Томас Тхайцук
7000 рҟынӡа акриптовалиута арҳага аппаратқәа аарԥшуп Аԥсны иахьаҵанакуа 2021 шықәса жәабранмзаахыс.
АҞӘА, ԥхынгәы 21 – Sputnik. Ареспубликаҿы акриптовалиута арҳаразы афермақәа еиҳа имаҷны иааҳарԥшуа ҳалагеит ҳәа арадио Sputnik аефир аҿы иҳәеит Аԥсны астандартқәеи ахархәаратәии атехникатәии хылаԥшреи рзы Аилак ахантәаҩы Нарсоу Сангәлиа.
"Шықәсык иназынаԥшуа амаининг-фермақәа раарԥшраз аусурақәа мҩаԥаагоит, ҳусура шьақәыргылоуп Аԥсны ААР, АШәМ, "Амшынеиқәафымцамч" аусзуҩцәеи ҳареи ҳаивагыланы. Ареспубликаҿы акриптовалиута арҳаразы афермақәа раарԥшра еиҵахеит аҵыхәтәантәи аамҭаз. Уи иаанаго ауаа еиҳа имаҷны рхы иадырхәо иалагеит ауп", - иҳәеит иара.
Сангәлиа игәаанагарала, афермақәа реиҵахара атенденциа ахархәагақәа рацәаны Урыстәылаҟа риагара, афымцамч аҭышәынмыртәалара ракәзар ҟалоит изыхҟьаз. Иара иҳәеит 6872 акриптовалиута арҳага аппаратқәа аарԥшуп Аԥсны иахьаҵанакуа 2021 шықәса жәабранмзаахыс, аусҭҵаарахь инашьҭуп 138 ус ҳәа. Илгоу азеиԥшхәыԥса 5,5 миллион мааҭ ыҟоуп илҩаау 12,5 миллион рҟынтәи.
Аҳәынҭстандарт акомпетенциахь иаҵанакуеит закәаншьаҭада афымцаҳақәа рыҽрыԥшьра аҿагыларагь. Аха аиҳарак акриптовалиута арҳароуп аҿагылара ззырхоу. Аԥсны иахьаҵанакуа акриптовалиута арҳаразы атауарқәа ралагалара азин аанкылоуп 2022 шықәса ԥхынҷкәынмза 31 аҟынӡа. Иара адҳәалоуп афымцаҳақәа ахьажәуи ахьанҭара ахьырзышьҭымхуеи.